Animals festiveschan Nadal

Da Gisula Tscharner

Igl era ina giada in chantun stgir en chaminada sut las curunas en. Qua vegnivi darar nettegià. Ins chattava pulvra, vanzadiras da maglias, insumma in pau merda. Qua sa chattavan differents animals. En quel lieu zuppà raquintav’ins l’in l’auter aventuras, surtut en connex cun ils carstgauns. Quels eran gea lur inimis principals. Furmiclas, filiens, plugls e mieurs, tuts partevan en il di en lur maniera, tschernivan il revier sco er ils cumpogns. Ma las entupadas en chaminada valevan per tuts da las medemas uras, perquai ch’i deva era bler e bun da magliar. Ina damaun, la fradaglia tatgava vi da la miraglia da la chasa veglia, avevi dà ina midada en il chantun stgir. La mieur aveva percurschì quai sco emprima. Quel char chantun da merda era vid e net e savurava da rauba da schubregiar. Ella era oz vegnida in pau pli baud. L’odur da las pettas da Nadal aveva carmalà ella natiers. Ma qua vegniva il filien tut en prescha. El era gist anc mitschà dal pe da la chasarina. Uss stat el avant quella “stiva” blutta e sa lamenta: “Gea, ils carstgauns han puspè ina giada la malsogna da nettegiar. Ed il sdratsch da pulvra tanscha schizunt fin tar noss sanctuari. Quai capita mintg’onn durant l’enviern.” – “Nadal dini a quai”, manegia la mieur. “Quai è il temp da las pettas frestgas.” – “Gea, lura gughegias ti enfin sin la curuna sisum tar las stgatlas da pettas, schebain che tes fragliuns han stuì laschar là lur vita en la trapla. Quai è uss Nadal.” Uschia beffegiava la furmicla. Il plugl è era gia ditg qua – e tuttina al hani survis. El manegia: “Nadal è lura, cura che jau sun spussà da fitgar pe en ils chavels dals umans. Durant quel temp han els prescha ed in chau bletsch dal suar. Igl è propi malsegir da glischnar ora u d’avair ina collisiun cun in vischin.” Ils animals na san betg tge entschaiver. Ma la furmicla ha tuttina in’idea: “Mintgin da nus va e dumonda in uman, tge che Nadal signifitga propi? Quels duessan bain savair quai. Els han gea fatg uschè in drama ordlonder.” Tuts èn da la medem’idea e van tar la glieud. Il plugl ha chattà in chau d’in um, vi dal qual el è sa ruschnà si enfin tar l’ur da l’ureglia. Dascus, ma da moda enclegentaivla dumonda el tge che quai saja: Nadal? L’um sgratta cun in’ungla per tschiffar il plugl e marmugna: “Lascha mai en ruaus e chala da far da quellas dumondas!” La mieur n’ha nagut meglier. Ella sa ruschna en ina stiva davos la pigna e tschivla sia dumonda: “Dapertut na vegns ti bain betg a vulair esser”, sbragia ina mattatscha. “Quai è ina gronda festa mo per ils carstgauns en il ravugl da lur famiglias. Mo spetga, jau vom gist per il giat ...” A la furmicla nagin che smanatscha cun la mort. Ella è ida in pau a spass sin ina chomma d’ina dunna veglia. La dunna ha scurlattà giu la furmicla ed ha declerà amiaivlamain: “Quest di è naschì il Salvader che ha gugent tut las creatiras.” Il filien sa ruschna vi da sia taila amez in rotscha d’uffants che sesan sin sutgas cun rodas. Els na san betg discurrer. Ma sin sia dumonda tuts che guardan si. In maun tanscha suenter el. Il filien va a spass sur fatschas e tras mongias. El n’è strusch pli vegnì liber da ses novs amis. Gea, il filien è turnà sco il pli davos en chaminada. Tuts quatter èn persvas ch’ils carstgauns fetschian bain bler cas da quella festa, ma ch’els na sajan betg buns da declerar ella. Els èn sa cunvegnids tuts quatter dad ir tar ils impedids e da prender lur famiglias e lur amis per celebrar Nadal tuts ensemen. Tge traglischur la saira da Nadal! Furmiclas sa ruschnan tranter ils regals, filiens bajegian chavels d’anghels tranter la roma dal pignol, maunins chauds fan termagls cun las mieurs, plugls fan sguzias sin il chau. E nagin na vegn tramess davent. Dapi quella notg san ils quatter animals tge che Nadal munta!